[{"text_idx": "#000001", "text": "Lafaek News\u2014Koordenado\u0301r Battala kampu grupu Timor-oan Tane Malu, Herculano Vicente Asala, informa distribuisaun nesesidade ba\u0301zika hanesan foos ho mina no supermi ba estudante ne\u2019ebe\u0301 hela iha kost atinje ona atus ida resin iha munisi\u0301piu Dili."}, {"text_idx": "#000003", "text": "Koordenado\u0301r baze ekipa Tane Malu, esplika asaun solidariedade ne\u2019e foku liu ba estudante sira ne\u2019ebe\u0301 inan-aman dook iha munisi\u0301piu, no iha Dili hela iha kost hodi hala\u2019o sira nia estudu iha universidade sira iha Dili laran no halerik ba osan no haha\u0301n iha situasaun serka sanita\u0301riu ne\u2019e."}, {"text_idx": "#000004", "text": "\u201cIha terenu ita hetan maluk balu dala ruma loron ida ka rua komesa kastigu kabun la han tanba inan aman atu haruka osan mai liu husi mosan ka fatin seluk la di\u2019ak tanba da-daun ne\u2019e estadu implementa hela serka sanita\u0301riu entaun difisil atu manda osan ba sira ne\u2019ebe hela kost,\u201d afirma Herculano Vicente Asala ba Lafaek News, tersa (23/03/21)."}, {"text_idx": "#000005", "text": "Nesesidade ne\u2019ebe Herculano ho nia ekipa distribui tuir kriteria kada ema ida hetan pakote ida kompostu husi supermi sedaap, manutolu masin, mina inklui foos saka ida."}, {"text_idx": "#000006", "text": "\u201cRazaun tanba ita lakohi iha ukun aan ida ne\u2019e Timor oan ida iha kotuk, maibe\u0301 ita hotu tenke iha oin, ho ida ne\u2019e mak ami nia intensaun, maibe\u0301 laiha intensaun seluk,\u201d Asala fundamenta."}, {"text_idx": "#000007", "text": "Estudante ne\u2019ebe\u0301 simu ona nesesidade ba\u0301ziku tuir lista atinje ona atus ida resin (100 ital), maibe\u0301 seidauk kobre hotu tanba estudante barak mak hela kost hodi eskola iha universidade sira hanesan, UNDIL, UNPAZ, UNTL, UNITAL no IOB."}, {"text_idx": "#000009", "text": "Tuir nia katak, pu\u0301bliku komesa halo interpretasaun sala ba asaun karidade ne\u2019ebe\u0301 ekipa Sura Mo\u0301s Ho Ha\u2019u IHa Tempu Ukun An ho Tane Malu halo, maibe\u0301 apoiu ne\u2019e laiha klasifikasaun ka intensionalmente, nu\u2019udar Timor-oan labele husik maluk balu halerik iha situasaun ida ne\u2019e."}, {"text_idx": "#000011", "text": "Herculano akresenta katak, iha atividade distribuisaun nesesidade ba estudante hasoru mo\u0301s difikuldade, tanba foos ho mina inklui supermi tula de\u2019it iha motor hodi lori ba estudante sira iha kost."}]